


TERVEZET


Pilisvörösvár Város Önkormányzata Képviselő-testületének 
.../2026. (...) önkormányzati rendelete
az önkormányzati lakások és nem lakás céljára szolgáló helyiségek bérletéről és elidegenítéséről


[1] Pilisvörösvár Város Önkormányzata a szociális biztonság megteremtése, a méltányos lakásgazdálkodás, valamint a helyi lakásigények átlátható és igazságos kielégítése érdekében rendelkezik.
[2] Pilisvörösvár Város Önkormányzatának Képviselő-testülete az Alaptörvény 32. cikk (2) bekezdésében, a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 3. § (1)-(2) bekezdésében, 4. § (3) bekezdésében, 9. § (1) bekezdésében, 10. § (1) és (2) bekezdésében, 12. § (5) bekezdésében, 13. § (1)-(2) bekezdésében, 15. §-ában, 17. § (2) bekezdésében, 19. §-ában, 20. § (3) bekezdésében, 21. § (6) bekezdésében, 23. § (3) bekezdésében, 31. § (2) bekezdésében, 33. § (3) bekezdésében, 34. §-ában, 35. § (2) bekezdésében, 36. § (2) bekezdésében, 42. § (2) bekezdésében, 54. § (1)-(3) bekezdésében, 58. § (3) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13, § (1) bekezdés 9. pontjában meghatározott feladatkörében eljárva a következőket rendeli el:
1. Általános rendelkezések
1. §
(1) A rendelet hatálya Pilisvörösvár Város Önkormányzatának (továbbiakban: Önkormányzat) tulajdonában lévő lakások és nem lakás céljára szolgáló helyiségek bérletére és elidegenítésére terjed ki.
(2) A rendeletben nem szabályozott kérdésekben a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény (a továbbiakban: Ltv.) és a Polgári Törvénykönyvről szóló 2013. évi V. törvény (a továbbiakban Ptk.) rendelkezéseit kell alkalmazni.
2. Értelmező rendelkezések
2. §
E rendelet alkalmazásában
1.	Jövedelem: a család, a közeli hozzátartozó, a háztartás vonatkozásában a szociális igazgatásról és szociális ellátásokról szóló, 1993. évi III. törvény rendelkezése az irányadó.
2.	Méltányolható mértékű lakásigény: a lakáscélú állami támogatásokról szóló 12/2001. (I. 31.) Korm. rendelet 3. § (2)-(3) bekezdésében meghatározott feltételeknek megfelelő lakás.



3. A lakásbérletre vonatkozó szabályok
3. §
(1) Az Önkormányzat tulajdonában lévő lakást (a továbbiakban: lakás)
a)	szociális helyzet alapján,
b)	szakember elhelyezés céljából, vagy
c)	ideiglenes elhelyezés érdekében, továbbá
d)	pályázat útján piaci alapon
lehet bérbe adni.
(2) Lakás csak az (1) bekezdésben meghatározott jogcímek valamelyikén adható bérbe.
(3) Önkormányzati lakást kizárólag lakás céljára lehet bérbe adni.
(4) A bérbeadásra kijelölt lakásokat e rendelet 1. melléklete tartalmazza.
4. Lakás bérbeadása szociális alapon, pályázati úton
4. §
(1) Önkormányzati lakás szociális alapon határozott időre, legfeljebb 5 évre adható bérbe méltányolható méretű lakásigény esetén.
(2) Önkormányzati bérlakás juttatásban szociális címen az a nagykorú személy részesülhet, aki
a)	saját, illetve házastársa jogcímén önálló bérlakással vagy lakástulajdonnal nem rendelkezik,
b)	1.000.000.- Ft-nál értékesebb forgalomképes ingó, vagy ingatlan vagyonnal nem rendelkezik, ide értve a vele közös háztartásban élő családtagokat is,
c)	családjában az egy főre eső összes jövedelem nem haladja meg a szociális vetítési alap 350 %-át,
(3) Nem adható továbbá szociális helyzet alapján önkormányzati bérlakás annak, aki a szociális, jövedelmi és vagyoni viszonyaira vonatkozóan olyan valótlan adatokat közöl, melyek számára jogtalan előnyt jelentenek.
(4) A lakások szociális alapon történő pályáztatásáról a Képviselő-testület dönt.
5. Lakás bérbeadása szakember elhelyezése céljából
5. §
(1) Pilisvörösvár város közigazgatási területén közfeladatot ellátó szervek, intézmények (a továbbiakban: intézmény) megfelelő szakemberellátása érdekében – jövedelmi, vagyoni és szociális helyzettől függetlenül – lakás biztosítható annak a szakembernek, akinek alkalmazása a feladat ellátásához feltétlenül indokolt határozott időre, de legfeljebb a munkaviszony fennállásáig.
(2) Szakember elhelyezése céljából lakást a (3) bekezdés szerinti feltételekkel lehet bérbe adni az intézmény vezetőjének kérelmére, a Képviselő-testület határozata alapján annak a személynek, aki az intézménnyel munkavégzésre irányuló jogviszonyban (a továbbiakban: munkaviszonyban) áll.
(3) A szakember elhelyezése céljából bérbe adott lakásra az e rendeletben foglalt szabályokat kell alkalmazni az alábbi eltérésekkel:
a)	a lakásbérleti szerződés legfeljebb a munkaviszony fennállásáig szólhat,
b)	bérleti jogviszony folytatására a közvetlen hozzátartozó nem jogosult,
c)	a bérlő a lakásbérlet megszűnése esetén elhelyezésre nem tarthat igényt,
d)	a bérlő a lakásba a házastársán és gyermekén kívül csak a lakásbérleti szerződésben megjelölt személyt fogadhat be,
e)	a bérlő a lakást nem cserélheti el.
(4) Az (1)–(3) bekezdés rendelkezéseit kell alkalmazni akkor is, ha a lakás az intézmény területén van.
(5) A szakember elhelyezés céljára bérbe adott lakások esetén a havi lakbér mértékét e rendelet 2. mellékletében meghatározott számítási mód és tényezők alapján kell megállapítani.
6. Ideiglenes elhelyezés biztosítása
6. §
(1) A polgármester legfeljebb 1 évre szóló, határozott idejű bérleti szerződést köthet olyan személlyel, akinek Pilisvörösvár Város közigazgatási területén található lakástulajdona megsemmisült, illetve annak életveszélyes vagy rossz műszaki állapotát szakvéleményben megállapították, elhelyezéséről maga nem tud gondoskodni, és a lakás helyreállítása gazdaságtalan.
(2) Az ideiglenes elhelyezés biztosítása érdekében bérbeadott lakás esetében a bérlő a piaci alapon meghatározott bérleti díj 50 %-át köteles megfizetni.
7. Lakás bérbeadása piaci alapon
7. §
(1) A lakás piaci alapon történő bérbeadásának pályáztatására a Pilisvörösvár Város Önkormányzata Képviselő-testületének az Önkormányzat vagyonáról és a vagyongazdálkodás szabályairól szóló 7/2021. (IV. 26.) önkormányzati rendeletében (a továbbiakban: Vagyonrendelet) foglalt pályáztatási eljárásra vonatkozó rendelkezéseket kell alkalmazni azzal, hogy a piaci viszonyok alapján történő pályázat nyertese az, akinek a pályázata érvényes és a pályáztatás során a legmagasabb összegű óvadék fizetésére tesz ajánlatot. A pályázók azonos mértékű óvadékra vonatkozó ajánlata esetén sorsolás tartandó.
(2) A lakás piaci alapon történő bérbeadása esetén lakásbérleti szerződés határozott időre, legfeljebb öt évre köthető.
8. A lakásbérlet létrejötte
8. §
(1) Az önkormányzati lakások bérlőjét a polgármester jelöli ki és a Képviselő-testület által átruházott hatáskörben, az aktuális éves költségvetési rendeletek keretein belül gyakorolja a lakásbérleti szerződésekkel kapcsolatos valamennyi egyéb intézkedést (különösen: felmondás, részletfizetés engedélyezése, peres eljárás megindítása, fizetési meghagyásos eljárás megindítása).
(2) A polgármester jogosult dönteni a bérlő a határozott idő lejárta előtt benyújtott kérelme alapján a szerződés hatályának legfeljebb öt évre szóló meghosszabbításáról. A tulajdonosi hozzájárulás akkor adható, ha a bérlő eleget tett a jogszabályban előírt és a lejáró vagy a korábbi bérleti szerződésben vállalt kötelezettségeinek.
(3) A lakásbérleti szerződés maximális időtartamát, valamint a szerződés meghosszabbításának szabályait a lakásbérlet különböző jogcímeire vonatkozó részletes rendelkezések tartalmazzák.
(4) A lakásbérleti szerződésnek tartalmaznia kell:
a)	a szerződést kötő felek nevét, személyi azonosító adatait, a bérlővel együtt lakó közeli hozzátartozók nevét, rokoni kapcsolatukat, személyi adataikat,
b)	a lakás pontos leírását és alapadatait,
c)	a bérleti szerződés létrejöttét, kezdő időpontjának és hatályának pontos megjelölését, a birtokbaadás időpontját,
d)	a bérleti díj összegét, a megfizetés módját, feltételeit,
e)	a szerződésből eredő bérbeadói és bérlői jogokat és kötelezettségeket,
f)	a szerződés megszűnésének és megszüntetésének lehetőségeit és jogkövetkezményeit,
g)	a jogorvoslati lehetőséget és a jogviták eldöntésének módját,
h)	a birtokba adáskor felvett, a lakás berendezéseinek és tartozékainak felsorolását, műszaki állapotát tartalmazó jegyzéket,
i)	az óvadékra vonatkozó rendelkezéseket - amely jogviszonyra az értelmezhető –,
j)	azt a tájékoztatást, hogy a bérbeadó a rendeltetésszerű használatot, valamint a szerződésben foglalt kötelezettségek teljesítését szükség szerint, de évente legalább egyszer – a bérlő szükségtelen háborgatása nélkül – ellenőrzi,
k)	a bérlő azon kötelezettségét, hogy a bérlemény és a berendezések használatával együtt járó szokásos javítási, karbantartási, felújítási munkákat – ideértve a lakásburkolatainak, ajtóinak, ablakainak és a lakás berendezéseinek karbantartását, felújítását, pótlását és cseréjét – saját költségén, megtérítési igény nélkül köteles elvégezni,
l)	a bérlő azon kötelezettségét, hogy a bérleti jogviszony megszűnésekor a lakást megfelelő, rendeltetésszerű használatra alkalmas tiszta állapotban köteles visszaadni, függetlenül attól, hogy a bérleti jogviszony keletkezésekor azt miként vette át,
m)	a bérlő kötelezettségét arra, hogy a szerződés fennállása alatt életvitelszerűen a lakásban köteles lakni, azzal a kikötéssel, hogy a bérlő a lakásból történő két hónapot meghaladó távollétét és annak időtartamát köteles a bérbeadónak írásban bejelenteni, a távollét bejelentésére és annak következményeire vonatkozóan a Ltv. rendelkezéseit kell alkalmazni,
n)	a külön szolgáltatásokra (biztosítás, stb.) és azok díjának megfizetésére vonatkozó rendelkezéseket,
o)	a felek által szükségesnek tartott egyéb kikötéseket, különös tekintettel a többlakásos épületben, társasházban elhelyezkedő lakások esetén a házirendben foglaltak betartására, és minden esetben az állattartási, állatvédelmi, közegészségügyi előírások betartására.
(5) A lakásbérleti jogviszonyt a lakásbérleti szerződés bérbeadó és a bérlő által történő aláírása hozza létre meghatározott időtartamra, meghatározott időpontig vagy feltétel bekövetkezéséig.
(6) A lakásbérleti szerződés megkötésével egyidejűleg a bérlő köteles saját költségén közjegyző előtt egyoldalú kötelezettségvállaló nyilatkozatot (kiköltözési/kiürítési nyilatkozatot) tenni a lakás kiürítésére és elhagyására vonatkozóan a bérleti szerződés bármely okból történő megszűnése esetére. A közjegyzői okirat bemutatása és átadása a bérleti jogviszony létrejöttének és a lakás birtokbaadásának feltétele. A nyilatkozat a bérleti szerződés mellékletét képezi.
9. A felek jogai és kötelezettségei
9. §
(1) A lakásbérleti szerződés fennállása alatt a bérlő köteles életvitelszerűen a lakásban lakni, amely kikötést a bérlővel kötött lakásbérleti szerződésben szerepeltetni kell.
(2) A bérlő a lakásból történő két hónapot meghaladó távollétét és annak időtartamát köteles írásban a bérbeadó részére bejelenteni. Amennyiben a lakásbérlő a lakásból két hónapot meghaladóan távol tartózkodik, és az igazolhatóan nem egészségügyi okból, vagy munkahely megváltozása, vagy tanulmányok folytatása miatt történik, továbbá, ha a bérlő a bejelentést ugyan menthető okból mulasztotta el, de erről a bérbeadót – felhívására – írásban sem tájékoztatta, az az szerződésszegésnek minősül és a lakásbérlet felmondható.
10. §
(1) A bérbeadó jogosult a lakás rendeltetésszerű használatát, a lakás berendezéseit, tartozékait a lakás átadásakor felvett leltár alapján, valamint a szerződésben foglalt kötelezettségek teljesítését szükség szerint, de legalább évente egy alkalommal ellenőrizni. A bérlő arra alkalmas időben a lakásba történő bejutást biztosítani, és az ellenőrzést tűrni köteles.
(2) Amennyiben a bérbeadó a bérlőnek felróható okból kifolyólag 3 egymást követő alkalommal nem tudja elvégezni az ellenőrzést, az szerződésszegésnek minősül és a lakásbérlet felmondható.
11. §
(1) A lakásbérleti jogviszony a lakásra, a lakáshoz tartozó helyiségekre és földrészletre terjed ki. A bérlőt és a vele együttlakó személyeket a közös használatra szolgáló helyiségek és területek használatának joga is megilleti.
(2) A lakás rendeltetésszerű használatára vonatkozó szabályokat a bérleti szerződés tartalmazza.
12. §
(1) A lakás burkolatainak, nyílászáróinak és a lakás berendezéseinek karbantartásával, valamint azok pótlásával, cseréjével kapcsolatos költségek viselésére a bérlő köteles.
(2) A bérlő a bérlet ideje alatt köteles gondoskodni a lakás tisztán tartásáról, belső festéséről és mázolásáról, burkolatainak, ajtóinak, ablakainak, berendezéseinek és felszereléseinek karbantartásáról, felújításáról, pótlásáról, cseréjéről kivéve, ha arra a falban vagy a födémben lévő vezetékek javításával összefüggő helyreállítási munkákkal, továbbá az épület felújítása során végzett munkákkal kapcsolatban kerül sor.
(3) A bérlő a szerződésben vállalt és e rendeletben felsorolt kötelezettségeit olyan időpontban és módon köteles teljesíteni, ahogy azt a lakás, illetve a lakásberendezések állapota szükségessé teszi.
(4) A bérbeadót terhelő kötelezettségek bérlő általi átvállalása, valamint e költségek megtérítése előzetes írásbeli megállapodás alapján lehetséges. Írásbeli megállapodás hiányában a költségek megtérítése bérbeadótól nem kérhető.
(5) A bérbeadó és a bérlő – bérlő általi kezdeményezés mellett – írásbeli megállapodása (szerződés) az irányadó arra az esetre, ha a bérlő saját költségére a lakást átalakítani, korszerűsíteni szándékozik. A felek által írásban megkötött ilyen tartalmú szerződés kötelező tartalmi eleme a bérlő által elvégezni kívánt munkák költségei és annak megosztására vonatkozó rendelkezés. Felek a szerződésben további kérdéseket is szabadon rendezhetnek.
(6) A bérbeadó és a bérlő által megkötendő szerződés esetén a szerződéskötést megelőzően jogosult a bérbeadó bekérni a bérlő által elvégezni kívánt munka várható költségét, a munka jellegétől függően a műszaki leírást és tervet.
(7) Ha a bérlő az (1) bekezdésben foglalt munkát írásbeli megállapodás (szerződés) és hatósági engedély nélkül végzi el, úgy bérlő költségtérítésre – beleértve a lakbérbe való beszámítás esetét is – nem tarthat igényt, valamint a bérbeadó kötelezheti az eredeti állapot helyreállítására.
(8) A bérbeadó a hozzá benyújtott iratok és kérelem alapján 15 napon belül köteles nyilatkozni a munka elvégzésére vonatkozó írásbeli megállapodás megkötésére vonatkozó szándékáról. Amennyiben a munka elvégzéséhez hozzájárul, a szerződés megkötésére irányuló szándékát bejelenti, úgy további 30 napon belül köteles a szerződést megkötni.
(9) A költségek elszámolására a bérlő és a bérbeadó közötti megállapodás az irányadó.
(10) A határozott idő leteltekor vagy a meghatározott feltétel bekövetkezésekor bérlő köteles a lakást üresen, rendeltetésszerű használatra alkalmas állapotban bérbeadónak jegyzőkönyv felvételével visszaadni.
(11) Bérlő a bérelt lakást albérletbe nem adhatja.
10. A lakásba való befogadás, lakáshasználatra vonatkozó bérbeadói hozzájárulás, bérlőtársi jogviszony
13. §
(1) A bérlő a lakásba a polgármester hozzájárulása nélkül befogadhatja az Ltv. 21. § (2) bekezdésében meghatározott személyeket, melyre nézve a szerződést módosítani szükséges.
(2) A bérlő a lakásba – ha e rendelet másként nem rendelkezik – az (1) bekezdésben meghatározottakon kívül a polgármester hozzájárulásával befogadhatja még
a)	a vele együttlakó gyermekének házastársát,
b)	testvérét,
c)	azt a személyt, akivel élettársi kapcsolatot kíván létesíteni.
(3) A befogadást a bérlő és a befogadni kívánt személy együttesen írásban kérelmezik. Az indokolással ellátott kérelmet a Polgármesteri Hivatalnál kell benyújtani.
(4) A (2) bekezdés c) pontja élettársi viszonyra vonatkozó rendelkezéseinek esetén a hozzájárulás megadását követő 90 napon belül a kérelmezőnek az élettársi kapcsolat fennállását közjegyző által hitelesített magánokirattal, közjegyzői okirattal, vagy az Élettársi Nyilatkozatok Elektronikus Nyilvántartásából szolgáltatott közjegyzői tanúsítvánnyal igazolja. Amennyiben a fenti határidőben az élettársi kapcsolat fennállását a bérlő a bérbeadó részére a fentiek szerint nem igazolja, az szerződésszegésnek minősül és a lakásbérleti szerződés felmondható.
(5) A befogadáshoz a polgármester az alábbi időtartamra járul hozzá:
a)	határozatlan időre szóló bérleti jogviszony esetén legfeljebb 5 évre,
b)	határozott időre, illetve feltétel bekövetkezéséig kötött bérleti szerződés esetében, a bérlet idejére, illetve a feltétel bekövetkezéséig.
(6) A bérbeadói hozzájárulás nélkül jogszerűen befogadott személy a bérleti jogviszony fennállásáig, a bérbeadói hozzájárulással befogadott személy a polgármesteri hozzájárulásban meghatározott időtartamig jogosult a lakásban lakni. Ezt követően a befogadott személyek jogcím nélküli használónak minősülnek és elhelyezésükről maguk kötelesek gondoskodni.
14. §
(1) Bérlő kérelmére bérlőtársi szerződés köthető, amennyiben az élettársi kapcsolat fennállását közjegyző által hitelesített magánokirattal, közjegyzői okirattal, vagy az Élettársi Nyilatkozatok Elektronikus Nyilvántartásából szolgáltatott közjegyzői tanúsítvánnyal igazolja.
(2) Bérlőtársi jogviszony esetében a bérbeadói hozzájárulás előtt a befogadást kérőnek be kell szerezni a másik bérlőtárs írásbeli hozzájárulását.
11. Lakbérfizetési kötelezettség
15. §
(1) Lakásbérleti jogviszony fennállása esetében a lakás használatáért a bérlő lakbért köteles fizetni. A bérlőt a lakbérfizetési kötelezettség a lakásbérleti szerződésben megjelölt naptól terheli.
(2) A lakásbérleti szerződés megkötésekor – kivéve a szociális helyzet alapján megkötésre kerülő szerződés – legalább 3 havi bérleti díjnak megfelelő óvadékot, továbbá az első hónapra eső bérleti díjat kell egy összegben megfizetni.
(3) A bérlő az e rendeletben megállapított lakbért köteles havonta előre egy összegben, a megküldött számla szerint, legkésőbb a hónap 20. napjáig megfizetni.
(4) A lakbér az alábbi szolgáltatások ellenértékét tartalmazza: a lakás, a lakáshoz tartozó helyiségek, és a közös helyiségek és földrészletek használata.
(5) Az Ltv. 25. § (1) bekezdésében meghatározott bérbeadót megillető felszólítást és felmondást követően a bérbeadót megillető jogok és követelések érvényesítése érdekében az óvadék összegéből a bérbeadó az esedékessé vált és meg nem fizetett bérleti díj és annak késedelmi kamata erejéig a bérlővel szemben fennálló követelését kielégítheti, egyébként azt a bérbeadó nem jogosult felhasználni.
(6) Ha az óvadék összege bérleti díj tartozás fejében felhasználásra kerül, a bérlő azt köteles 30 napon belül a (2) bekezdés szerinti mértékre kiegészíteni.
(7) Ha a bérlő a (6) bekezdésben foglaltaknak határidőben nem tesz eleget, bérbeadó a bérleti szerződést az Ltv. 25. § (1) bekezdésében foglaltakra hivatkozással felmondhatja.
(8) A bérleti jogviszony (7) bekezdés szerinti megszűnésekor a bérbeadó köteles a bérlővel 30 napon belül elszámolni és a követelését és annak járulékait meghaladó óvadék összeget a bérlőnek visszafizetni.
12. A lakbér mértéke
16. §
(1) A havi lakbér mértékét e rendelet 2. mellékletében meghatározott számítási mód és tényezők alapján kell megállapítani.
(2) Ezt követően a bérbeadó minden évben az előző évi hivatalos inflációs rátának megfelelően a lakbéreket automatikusan, február 1-jétől, a bérlő külön hozzájárulása nélkül megemeli.
(3) A lakbértámogatásra vonatkozóan a pénzbeli és természetbeni szociális támogatásokról szóló 18/2021. (XII. 13.) önkormányzati rendeletnek (a továbbiakban: szociális rendelet) a lakhatási támogatásra vonatkozó rendelkezéseit kell alkalmazni.
(4) Az a személy, akinek a bérbeadóval kötött lakásbérleti szerződése megszűnt, vagy ilyen szerződést a bérbeadóval nem kötött, a jogcím nélküli használat kezdetétől a 18. § szerinti használati díjat köteles fizetni.
13. Közüzemi és külön szolgáltatásokkal kapcsolatos díjfizetési kötelezettség
17. §
(1) A lakásbérleti szerződés megkötését követő 15 napon belül a bérlő köteles a bérleményre vonatkozó közüzemi szerződéseket, hulladékkezelési közszolgáltatási szerződést megkötni és ezt a bérbeadó felé igazolni. Bérlő a bérbeadó felhívására a szerződések fennállását igazolni köteles.
(2) A bérlő az Ltv.-ben meghatározottak szerint, a lakbéren felül köteles a bérbeadónak – vagy a bérbeadó által kijelölt szervezet részére – megfizetni a külön szolgáltatások díját. A díjfizetési kötelezettség havonta előre, a lakbérrel együtt esedékes.
(3) Társasházban levő lakás esetében a külön szolgáltatások díja különösen a társasházközösség által a bérelt lakásra megállapított közös költség.
(4) Azon külön szolgáltatások díját, mely a fogyasztási hely alapján összegszerűen meg nem határozható, az előző évben ténylegesen felmerült felhasználás adatai, valamint a tárgyidőszakra érvényes árak alapján, közös tulajdonú épületek esetében a tulajdoni hányadok arányában kell megállapítani.
(5) A közüzemi szolgáltatók, illetve a közüzemi díj beszedésére jogosult szervezetek (a továbbiakban együtt: szolgáltatók) által a bérlő részére közvetlenül számlázott közüzemi szolgáltatások díját a bérlő a szolgáltatók részére köteles megfizetni.
(6) Amennyiben bármely oknál fogva a szolgáltató a közüzemi díjat a bérbeadó felé számlázza, úgy azt a bérbeadó, mint külön szolgáltatás díját áthárítja a szolgáltatást ténylegesen igénybe vevő bérlőre.
(7) A külön szolgáltatásokért járó díj nemfizetésének vagy késedelmes megfizetésének jogkövetkezményei megegyeznek a lakbér meg nem fizetésének vagy késedelmes megfizetésének jogkövetkezményeivel.
(8) A bérleti szerződés felmondásának szabályait kell akkor is alkalmazni, ha a szolgáltatók által a bérlő részére közvetlenül számlázott közüzemi szolgáltatások díját a bérlő a szolgáltatók részére nem fizeti meg és emiatt a bérbeadónak a meg nem fizetett díjakért, külön jogszabály előírásai szerint a szolgáltatók felé helytállási kötelezettsége vagy bármilyen felelőssége (fizetési kötelezettsége) keletkezik.
(9) A bérbeadó által a szolgáltatók felé megfizetett összeget a szolgáltatást ténylegesen igénybe vevő bérlő köteles a bérbeadónak megtéríteni. Ezt a rendelkezést akkor is alkalmazni kell, ha a szolgáltató a díjakat közvetlenül a bérbeadó felé számlázta ki.
14. Használati díj
18. §
(1) Az a személy, aki a lakást jogcím nélkül használja, a használatért a jogcím nélküli használat kezdetétől számított két hónapig a lakásra megállapított bérleti díjjal azonos összegű használati díjat köteles fizetni.
(2) A második hónap elteltével a jogcím nélküli lakáshasználó emelt összegű használati díjat köteles fizetni, melynek mértéke a lakás bérleti díjának kétszerese.
(3) A használati díjat a jogcím nélküli lakáshasználó előre, egy összegben, minden hónap 20. napjáig köteles a Polgármesteri Hivatalnak megfizetni.
(4) A fizetési kötelezettségről, esedékességének időpontjáról, valamint a fizetendő összeg mértékéről a Hivatal a jogcím nélküli használat kezdetét követő 15 napon belül írásban értesíti a lakáshasználót.
(5) Használati díj kiszámítása esetén is alkalmazandó a 15. § (2) bekezdése.
15. A lakásbérlet megszűnése
19. §
(1) A bérbeadó és a bérlő a lakásbérleti szerződést közös megegyezéssel – írásban – bármikor megszüntetheti.
(2) Amennyiben a lakásbérleti jogviszonyt a felek közös megegyezéssel szüntetik meg, bérlő másik lakásra vagy pénzbeli térítésre nem tarthat igényt.
(3) A bérleti jogviszony közös megegyezéssel történő megszüntetése esetén a bérlő köteles a lakás használati díját és költségeit – a jogcím nélküli használat szabályai szerint – mindaddig megfizetni, amíg a lakást a Polgármesteri Hivatal részére rendeltetésszerű használatra alkalmas állapotban át nem adja. Amennyiben ez az időtartam a két hónapot meghaladja, úgy a 18. § (2) bekezdése szerint emelt összegű használati díj fizetésére köteles.
20. §
(1) Önkormányzati lakás szociális alapon történő bérbeadása esetén, ha a bérleti jogviszony fennállása alatt a bérlő saját vagy házastársa jogcímén önálló bérlakás, vagy ingatlant szerez, akkor a bérleti jogviszony a szerzés időpontjától megszűnik.
(2) Önkormányzati lakás szociális alapon történő bérbeadására vonatkozó, a jelen rendelet hatálybalépését követően megkötött bérleti szerződések esetében, amennyiben a szociális feltételek meglétének felülvizsgálat során azok hiánya állapítható meg, úgy a bérleti jogviszony azonnal megszűnik és a bérlő köteles a lakásból kiköltözni és azt leadni.
21. §
A határozott idejű szerződés rendes felmondással nem szüntethető meg. Amennyiben bérlő a szerződést jogellenesen szünteti meg, úgy 6 havi bérleti díjnak (illetve amennyiben ennél kevesebb idő van hátra a szerződés lejártáig, akkor ezen időtartamú bérleti díjnak) megfelelő meghiúsulási kötbért köteles fizetni bérbeadó részére.
22. §
(1) Ha a lakásbérleti jogviszony a bérlő halála miatt szűnik meg, és nincs a lakásbérleti jog folytatására jogosult személy, az örökös köteles
a)	a lakást a bérlő halálát követő 30 napon belül kiüríteni és a Hivatal részére átadni,
b)	a lakás leadásáig e rendeletben meghatározottak szerint használati díjat fizetni.
(2) Ha az örökös a hagyatéki tárgyakat határidőre nem szállítja el, azokat a bérbeadó az örökös költségére és veszélyére raktárban helyezi el és gondoskodik őrzéséről.
(3) Ha az elhalt bérlőnek lakbértartozása vagy az elhalt jogcím nélküli lakáshasználónak használati díjtartozása van, a polgármester hagyatéki teherként igényét köteles bejelenteni.
23. §
Amennyiben a lakásban a lakásbérleti jogviszony megszűnését követően olyan személy marad, aki sem az Ltv., sem pedig jelen rendelet alapján nem tarthat igényt másik lakásra, köteles a lakást a lakásbérleti jogviszony megszűnését követő 30 napon belül elhagyni, valamint a jogcím nélküli használat kezdetétől a 18. §-ban foglaltak szerinti használati díjat fizetni.
24. §
Ha a bérlő a bérleti jogviszony megszűnését követően az e rendeletben meghatározott határidőig a lakást nem bocsátja üresen, tisztán, rendeltetésszerű használatra alkalmas állapotban a bérbeadó rendelkezésére, a bérbeadó a lakás kiürítése iránt peres eljárást kezdeményez.
16. A helyiségbérlet szabályai
25. §
(1) A nem lakás céljára szolgáló épület és helyiség, valamint a hozzátartozó földrészlet (továbbiakban együtt: helyiség) bérletének létrejöttére a felek jogaira és kötelezettségeire, a bérlet megszüntetésére a lakásbérlet szabályait kell alkalmazni az alábbi eltérésekkel:
(2) A helyiség bérbeadása kizárólag piaci alapon történik, és a bérbeadásának pályáztatására a Vagyonrendelet pályáztatási eljárásra vonatkozó rendelkezéseit kell alkalmazni.
(3) A szerződésben kikötött határidő elteltével a bérleti jogviszony megszűnik és a bérlő elhelyezési igény nélkül köteles a helyiséget a bérbeadónak visszaadni.
(4) A helyiség bérleti jogának bármilyen jogcímen történő átruházására vagy cseréjére nincs lehetőség.
17. Az üres lakás elidegenítésének szabályai
26. §
(1) Az üres lakás elidegenítéséről a Képviselő-testület dönt.

(2) Elidegenítésre kijelölt üres lakás pályáztatására a Vagyonrendeletben foglalt rendelkezéseket kell alkalmazni.

18. Elővásárlási joggal érintett lakások elidegenítése

27. §

(1) A lakástörvény szerint elővásárlásra jogosult bérlő elővásárlási jogát írásban gyakorolhatja.
(2) Ha a lakást az elővásárlási jog jogosultja vásárolja meg, a vételár a bérlő által a lakásra fordított és meg nem térített, tulajdonos által jóváhagyott értéknövelő beruházások értékével csökkentett beköltözhető forgalmi érték.
(3) Ha a lakást az elővásárlási jog jogosultja vásárolja meg és a szerződés megkötésekor az eladási árat egy összegben megfizeti, őt a 27. § (2) bekezdése szerinti vételárból 10% árengedmény illeti meg.
(4) Bérlő/lakáshasználó által lakott lakást Pilisvörösvár Város Önkormányzata elővásárlási jog gyakorlására nem jogosult harmadik személy részére nem értékesítheti.
28. §
(1) A 27. § (2) bekezdése szerinti vételárból részletfizetési kedvezmény illeti meg az elővásárlási jog jogosultját.
(2) A részletfizetés időtartama 15 év. 
(3) Részletfizetés esetén az első részlet összege – mely a szerződés aláírásakor esedékes – a vételár 20%-a. 
(4) A (3) bekezdés szerinti első részlet befizetése után a havonta fizetendő részleteket egyenlő mértékben kell megállapítani úgy, hogy a teljes vételár a (2) bekezdés szerinti idő alatt megfizetésre kerüljön.
(5) Részletfizetéses vásárlás esetén a vételár hátraléknak a szerződésben vállalt határidő előtt történő teljes kiegyenlítése esetén a fennmaradó összeg tekintetében a vevő 10 % árengedményre jogosult.
(6) A teljes visszafizetést el nem érő, egyéb rendkívüli törlesztés esetén a hátralék havi törlesztő részlete nem változik, az elővásárlási jog jogosultját ebben az esetben árengedmény nem illeti meg.
29. §
(1) Az adásvételi szerződés megkötésétől fennálló hátralékra a Ptk. 6:47. § (2) bekezdésében meghatározott kamatot kell megfizetni.
(2) Ha a vevő a teljes vételár havonta egyenlő mértékben fizetendő törlesztő részlet megfizetésével késedelembe esik, a késedelmes teljesítés után a Ptk. 6:48. § (2) bekezdésében meghatározott késedelmi kamatot kell fizetnie.
30. §
(1) A részletfizetéssel történt vétel esetén az adásvételi szerződés aláírása és az első vételárrész megfizetését követően a polgármester megadja a vevő tulajdonjogának ingatlan-nyilvántartási bejegyzéséhez szükséges bejegyzési engedélyt.
(2) Pilisvörösvár Város Önkormányzata javára az adásvételi szerződésben a hátralék mértékéig jelzálogjogot, valamint elidegenítési és terhelési tilalmat kell kikötni a tartozás kiegyenlítéséig, melyet az ingatlan-nyilvántartásba be kell jegyeztetni.
(3) A (2) bekezdésben meghatározott elidegenítési és terhelési tilalom hatálya alatt – amennyiben a szerződésben vállalt részletfizetési kötelezettségének a tulajdonos maradéktalanul eleget tesz – a polgármester az alábbi esetekben adhat hozzájárulást az ingatlan megterheléséhez:
a)	a lakás felújítása, korszerűsítése céljából pénzintézettől igénybe vett kölcsön biztosítására, az önkormányzatot követő rangsorban bejegyzett jelzálogjoggal, illetve ennek biztosítására elidegenítési és terhelési tilalommal,
b)	az önkormányzattal szemben fennálló tartozás jelzálogjoggal történő biztosítása esetén.
31. §
Az a tulajdonos, aki a vételárból árengedményt, illetve a hátralékból engedményt kapott és az adásvételi szerződés megkötésétől számított 5 éven belül a lakást részben, vagy egészben adásvétel, csere, ajándékozás címén elidegeníti, a kapott árengedményt, illetőleg a hátralékra kapott engedményt egy összegben köteles az önkormányzat javára visszafizetni.
19. A lakások elidegenítésével kapcsolatos eljárási szabályok
32. §
A lakások eladásával kapcsolatos előkészítő feladatokat a polgármester a Polgármesteri Hivatal bevonásával végzi.
33. §
(1) A Képviselő-testület által elidegenítésre kijelölt lakások esetében a Polgármesteri Hivatal a kijelöléstől számított 150 napon belül az alábbi intézkedéseket teszi meg:
a)	tájékoztatja az elővásárlási jog jogosultját az Önkormányzat értékesítési szándékáról, elővásárlási jogáról, az eladási árról, fizetési feltételekről, közli az ajánlati kötöttség idejét, (ajánlat tartalma)
b)	szükség esetén elkészítteti a társasház alapító okiratot,
c)	gondoskodik az adásvételi szerződés előkészítéséről, az ingatlan-nyilvántartáson történő átvezetésről.
(2) Az ajánlati kötöttség ideje 90 nap.
(3) A társasházzá alakítással és az egyszeri forgalmi értékbecsléssel járó költségek az eladót, minden további forgalmi értékbecslés készítése a vevőt terheli.
(4) Az adásvételi szerződést a polgármester köti meg.
20. Helyiségek értékesítése
34. §
(1) A helyiség értékesítésének pályáztatására a Vagyonrendelet pályáztatási eljárásra vonatkozó rendelkezéseit kell alkalmazni.
(2) A nem lakás céljára szolgáló helyiségek (bérlemények) felsorolását a 3. melléklet tartalmazza.
21. Átmeneti rendelkezések
35. §
(1) A már megkötött határozatlan idejű lakásbérleti szerződések érvényességét és hatályát jelen rendelet nem érinti, a már megkötött határozatlan idejű bérleti szerződések változatlan feltételekkel maradnak a (2) bekezdésben meghatározott határidőig érvényben.
(2) E rendelet hatálybalépésétől számított 6 hónapon belül a lakásbérleti szerződéseket felül kell vizsgálni. A hatályos szerződések tartalmát a jelen rendeletben foglaltaknak megfelelés érdekében módosítani kell.
(3) A (2) bekezdés szerinti felülvizsgálat során a már fennálló bérleti jogviszonnyal rendelkező, de közjegyzői okiratba foglalt kiköltözési és kiürítési nyilatkozattal nem rendelkező bérlők kötelesek a nyilatkozatot a szerződésmódosítással egyidejűleg megtenni. Ezen átmeneti felülvizsgálati eljárás keretében tett közjegyzői nyilatkozatok elkészítésének költségét az Önkormányzat vállalja.
(4) Azon szakember ellátását biztosító lakások esetén, melyekben rendezetlen használati jogviszonyok állnak fenn rendezni kell e rendelet hatálybalépését követő 6 hónapon belül.
(5) A szociális feltételek (2) bekezdés szerinti felülvizsgálata során amennyiben a jelen rendeletben szabályozott szociális feltételek hiánya állapítható meg, a polgármester felajánlhatja a bérleti jog jogosultja számára a lakás további bérlésének lehetőségét piaci alapon meghatározott lakbér fizetése mellett határozott, legfeljebb 5 év időtartamra. A lakás bérleti díját 3 év alatt szükséges a piaci alapon történő bérbeadásra meghatározott árra emelni, évenként arányosan. Az arányos emelés először az új bérleti szerződés megkötésekor esedékes, majd ezt követően minden naptári évben az infláció miatti emeléssel egyidejűleg. Amennyiben a szerződés 3 évnél rövidebb időtartamú, a bérleti díjnak az utolsó naptári évre el kell érnie a lakás bérletének piaci összegét.
(6) Amennyiben a bérlő a (4) bekezdés szerinti lehetőségről szóló önkormányzati értesítés kézhezvételétől számított 30 napon belül a szerződést nem köti meg, úgy köteles a lakást üresen, tisztán, rendeltetésszerű használatra alkalmas állapotban a bérbeadó rendelkezésére bocsátani a (4) bekezdés szerinti önkormányzati értesítés átvételét követő 60 napon belül, ellenkező esetben a bérbeadó a lakás kiürítése iránt peres eljárást kezdeményez.
(7) E rendelet 17. §-ában meghatározott szerződés megkötésére a bérlőt, aki nem rendelkezik közüzemi és hulladékgazdálkodási szerződéssel e rendelet hatálybalépésétől számított 30 napon belül fel kell hívni. A bérlő köteles a felhívás kézhezvételétől számított 30 napon belül a szolgáltatóval szerződést kötni, és azt a Polgármesteri Hivatalban bemutatni.
(8) Amennyiben a bérlő a (6) bekezdésben előírt kötelezettségének nem tesz eleget, az szerződésszegésnek minősül és a lakásbérlet felmondható.
(9) Azon bérlők esetében, akiknek a határozott időre bérbe adott lakásra vonatkozó bérleti szerződésük e rendelet hatálybalépését követő 90 napon belül szűnik meg, a rendeletben szabályozott ismételt bérbeadásra irányuló kérelmüket a bérleti szerződés lejáratának napjáig nyújthatják be.
22. Hatálybalépés
36. §
Hatályát veszti az önkormányzati lakások és helyiségek bérletére és elidegenítésére vonatkozó szabályokról szóló 8/1997. (VI. 30.) önkormányzati rendelet.
37. §
Ez a rendelet 2027. január 1-jén lép hatályba.


Pilisvörösvár, 2026. november ….. 


Dr. Fetter Ádám				    Jászkutiné dr. Veress Szilvia Anikó
          	  polgármester			                 	     	    jegyző




Ez a rendelet Pilisvörösvár Város Önkormányzatának Képviselő-testülete Szervezeti és Működési Szabályzatáról szóló 12/2024. (XI. 28.) önkormányzati rendelete alapján kihirdetésre került Pilisvörösváron, 2026. … napján.

Pilisvörösvár, 2026. …

							Jászkutiné dr. Veress Szilvia Anikó								             	   jegyző

1. melléklet a .../2026. (...) önkormányzati rendelethez
Bérbeadásra kijelölt lakások
(ide értve a szakember elhelyezését biztosító szolgálati jellegű lakásokat is)
	Cím
	m2
	Komfortfokozat
	

	
	
	
	

	Ady E. u. 2. I/6.
	37
	komfortos
	

	Ady E. u. 4. fszt. 2.
	37
	komfortos
	

	Ady E. u. 4. I/5.
	37
	komfortos
	

	Ady E. u. 4. I/6.
	37
	komfortos
	

	Arany J. u. 1/b. II/5.
	75
	komfortos
	

	Arany J. u. 1/c. I/3.
	61
	összkomfortos
	

	Arany J. u. 1/h. I/4.
	60
	komfortos
	

	Bányató u. 1/b. I/3.
	54
	komfortos
	

	Bányakápolna u. 14.
	40
	komfortos
	

	Budai u. 10/a. fszt. 2.
	39
	komfortos
	

	Budai u. 10/a. I/6.
	50
	komfortos
	

	Budai u. 10/b. fszt. 1.
	50
	összkomfortos
	

	Bányató u. 1/a. I/3.
	54
	komfortos
	

	Bányató u. 1/a. I/4.
	54
	komfortos
	

	Rákóczi u. 5.
	44
	komfortos
	

	Budai u. 7130 hrsz. (Útőrház utca)
	57
	összkomfortos
	

	Budai u. 7130 hrsz. (Útőrház utca)
	57
	komfortos
	

	Klapka u. 48. B. lh. fszt. 3.
	37
	összkomfortos
	

	Klapka u. 48. C. lh. II/9.
	37
	összkomfortos
	

	Templom tér 7. 1-es lakás
	39
	komfortos
	

	Templom tér 7. 2-es lakás
	54
	összkomfortos
	

	Csobánkai utca 32.
	76
	komfortos
	

	Fő út 91
	80
	összkomfortos

2. melléklet a .../2026. (...) önkormányzati rendelethez
A lakások bérleti díjának megállapítására szolgáló számítási módszer és szorzószámok
Az e rendelet 16. § (1) bekezdésében meghatározott fizetendő havi lakbért a bérbeadó az alábbi képlet, alapdíj és korrekciós szorzók alkalmazásával állapítja meg:
1. A lakbér alapdíja: 1.200 Ft/m2
2. A számítási képlet alapja
Havi lakbér (Ft) = alapterület x alapdíj x hasznosítási szorzó x komfortfokozat szorzója x zóna szorzó x méret szorzó x közös költség szorzó
3. Korrekciós szorzók
3.1. Hasznosítás módja:
3.1.1. Szociális alapon – szorzó: 1,00
3.1.2. Szolgálati jellegű – szorzó: 1,50
3.1.3. Piaci alapon – szorzó: 3
3.2. Komfortfokozat szorzója
3.2.1. Komfortos – szorzó: 1,00
3.2.2. Összkomfortos – szorzó: 1,10
3.3. Városon belüli elhelyezkedés (Zónák)
3.3.1. Centrum/kiemelt övezet: Templom tér, Fő út – szorzó: 1,1
3.3.2. Átlagos lakóövezet: Ady Endre utca, Arany János utca, Budai út, Klapka utca, Rákóczi utca – szorzó: 1,0
3.3.3. Külsőbb övezet: Bányató utca, Bányakápolna utca, Csobánkai utca, Útőrház utca – szorzó: 0,9
3.4. Lakásméret-korrekció (Méret szorzó)
3.4.1. Kis lakás (37 – 49 m²) – szorzó: 1,05
3.4.2. Közepes lakás (50 – 65 m²) – szorzó: 1,00
3.4.3. Nagy lakás (66 – 79 m²) – szorzó: 0,93
3.4.4. Nagy alapterületű lakás (80 m2-től) – szorzó: 0,8
3.5. Közös költség szorzó



A bérlőnek nincs közös költség fizetése (pl. önálló családi házas ingatlan) – szorzó: 1,0A bérlőnek közös költség fizetési kötelezettsége van – szorzó: 0,9

3. melléklet a .../2026. (...) önkormányzati rendelethez
Nem lakás céljára szolgáló helyiségek (bérlemények)
	Cím
	Funkció
	Terület (m2)

	Lévai köz 1.
	volt okmányiroda
	160

	Bányakápolna u. 15.
	élelmiszerbolt
	99

	Fő u. 77.
	üzlet
	204

	Fő u. 82.
	könyvesbolt
	83,65

	Fő u. 91. (utcafronti rész)
	üzlet
	44

	Fő u. 104.
	Sváb Sarok (NNÖ)
	74,57

	Fő u. 104.
	Sváb Sarok (NNÖ)
	24,73

	Fő u. 104.
	Sváb Sarok (NNÖ)
	22

	Fő u. 122.
	fizikoterápia
	66

	Fő u. 124.
	gyógyszertár
	200

	Kápolna u. 1.
	falumúzeum
	105

	Puskin u. 8. (főépület)
	PMKH építéshatóság + Érdi Tankerület
	117

	Puskin u. 8. (udvari 1.)
	Magyar Vöröskereszt
	26

	Puskin u. 8. (udvari 2.)
	hulladékgazdálkodási közszolgáltató
	14,24

	Rákóczi u. 8. (főépület)
	Épülő Virgonc Alapítvány
	730

	Rákóczi u. 8. (mellék 1.)
	Nevelési Tanácsadó
	174

	Rákóczi u. 8. (mellék 2.)
	Városgazda Kft.
	150

